पाएं अपने शहर की ताज़ा ख़बरें और फ्री ई-पेपरडाउनलोड करें
बिहार में कोरोना का तांडव जारी है। लगातार मौत के आंकड़े बढ़ रहे हैं। देश और दुनिया में लाखों लोगों को मार चुका कोरोना वायरस अब मानवता को शर्मसार करने में भी कोई कसर नहीं छोड़ रहा है। मामला जमुई के एक निजी क्लिनिक का है, जहां एक कोरोना संक्रमित मरीज की मौत के बाद उसकी लाश को बिना पैक किए ही रात के 11 बजे वार्ड से बाहर कर दिया गया। उसके परिजन रात भर चार पहिया (एंबुलेंस) के लिए भटकते रहे ताकि इस पर लादकर वे लाश को घर ले जाए सके। अंत में थक-हार कर परिजन शव को एक चारपाई (खटिया) पर लादकर अपने घर ले गए।
शुक्रवार को निजी क्लिनिक में भर्ती करवाया था
दरअसल, चकाई थानाक्षेत्र के नगड़ी गांव के बेलो महतो के बड़े पुत्र कारू वर्मा की तबीयत 3 दिन पहले खराब हो गई थी। वह जमुई में रहकर राजमिस्त्री का काम करता था। जमुई में ही एक सप्ताह पहले उसने अपनी कोरोना जांच कराई थी तो रिपोर्ट पोजिटिव आई थी। इसके बाद उसे होम आइसोलेशन में भेज दिया गया था। शुक्रवार को जब उसकी तबीयत ज्यादा खराब हो गई तो उसे चकाई के एक निजी क्लिनिक में भर्ती कराया गया। शुक्रवार देर रात उसकी मौत हो गई।
ठेला पर शव लाद श्मसान ले गए परिजन
इधर बिना पैक किये शरीर के गांव आने पर गांव वाले दहशत में हैं। साथ ही किसी ने अंतिम संस्कार में भी परिजन का साथ नहीं दिया। बुजुर्ग पिता और छोटा भाई खुद ठेला पर शव को लादकर श्मशान घाट ले जाने के लिए निकल गए। स्थानीय लोगों का कहना है मृत कारू वर्मा के बड़े भाई की भी तबीयत खराब है।
स्थानीय लोगों में आक्रोश
घटना के बाद से स्थानीय लोगों में आक्रोश है। उनका कहना है प्रशासन इस मामले को गंभीरता से ले और संबंधित अस्पताल प्रबंधन पर कार्रवाई करे। बिना पैक किए कोरोना संक्रमित शव को बाहर करना गलत है। साथ ही अस्पताल प्रबंधन द्वारा वाहन की भी व्यवस्था नहीं करवाई गई।
हमें इस बात की जानकारी नही दी गई
रेफरल अस्पताल चकाई के प्रभारी डॉ. सुशील कुमार ने बताया कि अगर कोविड पेशेंट की डेटबॉडी खुले में ले जाई गई है तो इससे संक्रमण का खतरा है। अबतक न तो निजी क्लिनिक के किसी कर्मी ने इस बात की सूचना दी और न ही मृतक के परिजनों ने। अगर हमें सूचना दी जाती तो हम एम्बुलेंस भी देते और पीपीई किट के साथ परिजनों को भी सुरक्षा देते।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn